**Lähenemas on järgmised FEMS’i grantide tähtajad: konverentsi korraldaja toetus (*Meeting Organizer*) 1. juunil ja noore teadlase välislähetuse grant (*Research and Training*) 1. juulil. Täpsem info FEMS’i grantide ja taotlemistingimuste kohta on toodud allpool.**

Eesti Mikrobioloogide Ühendus on FEMS’i (*Federation of European Microbiological Societies*) liige ja pakub oma liikmetele suurepärast võimalust **taotleda mitmeid toetusi ja stipendiume ning saada osa paljudest võimalustest ja pakkumisest**. Täpsemat infot grantide, konverentside, tööpakkumiste ja palju muu kasuliku kohta leiab FEMS’i kodulehelt: <http://fems-microbiology.org/> Erinevaid kuulutusi saab lugeda ning neid ka ise postitada nn. **teadetetahvlile** (*Opportunities Board*): <https://fems-microbiology.org/network/opportunities-board/>

FEMS rahastab nelja tüüpi grante, mida saab taotleda üksikisik/liikmesseltsi liige, ning konverentsi korraldamise granti (*Meeting Organizer*), mida saab taotleda esindaja kaudu selts. Grantid on mõeldud toetama noorteadlaste konverentsidel (sh FEMS’i kongressil) osalemist ja lühiajalis teadlastevahetust eri riikide vahel. Täpsem info ja taotlemise tingimused: <https://fems-microbiology.org/wp-content/uploads/2019/05/FEMS-Grant-Regulations-1.pdf>

**FEMS’i grantid**:

* *Research and Training* (varasem nimetus *FEMS Research Grant*), taotlemise tähtajad **1. jaanuar ja 1. juuli**
* *Meeting Attendance*; taotlemise tähtajad **1. märts ja 1. september**;taotleda saab toetust mikrobioloogiaga seotud konverentsidel osalemiseks ülemaailmselt NB! Meetme kaudu toetatakse ainult neil konverentsidel osalemist, **mida FEMS juba ei sponsoreeri**. FEMS’i poolt toetatud konverentside korraldajad on kohustatud pakkuma sõidustipendiume, mida saab taotleda konkreetsete konverentside kodulehtede kaudu. Nimekiri FEMS’i toetusega konverentsidest: <https://fems-microbiology.org/categories/events-courses/meeting-sponsored-by-fems/>
* *FEMS Congress Attendance*; FEMS’i kongressiks, taotlemine kongressi kodulehe kaudu
* *FEMS-ASM Mäkelä-Cassell Award*; ASM Microbe kongressiks, taotlemine kongressi kodulehe kaudu
* *Meeting Organizer*; tähtajad **1. juuni** ja **1. detsember**; korraldatav konverents toimub 6-18 kuu jooksul peale taotluse tähtaega (nt taotledes toetust 1. juunil on kõige varasem konverentsi toimumise aeg 1.12.2019)

***Research and Training grant***

Taotlemise tähtajad: 1. jaanuar ja 1. juuli

Eesmärk: Stipendium on mõeldud noortele mikrobioloogia valdkonna teadlastele eksperimentaalse uurimistöö tegemiseks, metoodikate omandamiseks, koostöö arendamiseks jmt. mõne teise (soovitavalt Euroopa) riigi uurimislaborites ja ülikoolides. Vaata reegleid FEMS’i kodulehelt: <https://fems-microbiology.org/fems-activities/grants/fems-research-grants/>

Taotlemise tingimused:

* Külastatav labor peab olema välisriigis (soovitavalt Euroopa riigis) ja väljaspool taotleja alalist elukohamaad;
* Visiidi pikkus on 1-3 kuud;
* Stipendiumi saab kasutada kuni aasta jooksul peale positiivse otsuse teadasaamist (otsusest teatatakse 2 kuu jooksul peale taotluse esitamise tähtaega);
* Stipendiumi suuruseks on maksimaalselt 4000 eurot;
* Stipendium katab stipendiumi taotleja reisi- ja elamiskulud, laboritöö kulusid ei kompenseerita. Taotlus peab olema realistlik ja kompenseeritakse mõistlikke kulutusi (taotletud summat võidakse vähendada vastavalt perioodi pikkusele ja sihtkohariigi elukallidusele);
* Taotleja peab olema aktiivselt tegev mikrobioloogia-alases uurimistöös;
* Taotlejal ei tohi olla stipendiumi taotlemise tähtajaks kõrgeima omandatud akadeemilise kraadi (BSc, MSc, PhD) saamisest möödas **rohkem kui 5 aastat** (lapsehoolduspuhkuse korral pikeneb aeg vastavalt eemal oldud ajale);
* FEMS’i stipendiumi saavad taotleda kõik doktorandid (magistrikraadi saamise aeg pole oluline);
* Stipendium antakse ühele noorteadlasele **ainult üks kord** (uuesti võib küsida, kui esimesel korral ei olnud taotlemine edukas);
* Taotluse esitaja peaks olema EMÜ liige olnud vähemalt 1 aasta.

**Kuidas taotlust esitada ja milliseid dokumente on vaja?**

Konto luuakse ja taotlus täidetakse FEMS’i taotlussüsteemis:

<https://mc.manuscriptcentral.com/fems-grants>

Üles tuleb laadida järgmised dokumendid:

1) **CV koos publikatsioonide nimekirjaga** (oluline näidata ka kraadiõppesse asumise või kraadi kaitsmise aeg);

2) **Kokkuvõte** (kuni 200 sõna);

3) **Vormikohane projekti tööplaan**, milles põhjendatakse, milleks uurimisstipendiumi küsitakse ja esitatakse uurimisplaan ning -strateegia, oodatavad tulemused ja kasutatud kirjandus (kokku 500-1000 sõna, ~2 lk);

3) **Vormikohane käsitsi allkirjastatud soovituskiri** oma kraadiõppe juhendajalt/töögrupi juhilt, kus kinnitatakse, et vastuvõtva asutusega on kokkulepped sõlmitud.

Vormid saab alla laadida siit: <https://fems-microbiology.org/fems-activities/grants/grants-documents/>

Eduka taotluse korral lähetusest naastes tuleb 6 nädala jooksul koos vastuvõtva asutuse poolse juhendajaga täita ja esitada **sisuline kokkuvõte** (*Report Form*). Toetuse saamiseks tuleb kasutada vastavat vormi (*Claim Form*), see allkirjastada ja juurde **lisada sõidupiletid**.

Taotleja kontaktandmed lisatakse FEMS’i andmebaasi. FEMS’i tuleb saadud toetuse eest tunnustada (nt publikatsioonides, ettekannetes).

Eesti Mikrobioloogide Ühendus ootab stipendiaadilt pärast lähetusest naasmist kokkuvõtet koos 2-3 pildiga oma tööreisist, mida saame panna ühenduse kodulehele rubriiki „Sain FEMS’i stipendiumi“.

Senised FEMS’i stipendiumite saajad Eestis: [FEMS Research and Training grantid Eestisse](https://estmikro.org/wp-content/uploads/2018/08/FEMS-Research-and-Training-grantid-Eestisse.pdf)

NB! Stipendiume ei tasu küsida, kui EMÜ aastamaksud on tasumata! Info maksuvõlgade kohta Eve Elken’ilt (eve.elken@ut.ee) või EMÜ kodulehe vastavast rubriigist:

<https://estmikro.org/liikmeotsing/>

Triinu Visnapuu

FEMS’i delegaat Eestis, FEMS’i grantikomisjoni liige